Klante sê dís die 100 beste restaurante in SAReverie Social Table in Kaapstad spesialiseer in ŉ pasgemaakte eetervaring. (Foto: Facebook/The Reverie Social Table) Dineplan, ŉ aanlyn restaurantbesprekingsplatform wat deur meer as 1 000 restaurante regoor Suid-Afrika gebruik word, het onlangs sy eerste Reviewers’ Choice-toekennings vir 2022 uitgereik. Dié toekenningslys bestaan uit die 100 beste wynplaas-, fynproewers- en gesinsrestaurante in Suid-Afrika en word opgestel deur dié besprekingsplatform se sowat 500 000 gebruikers. Gebruikers word gevra om ŉ resensie te verskaf op grond van hul ervaring en om die kos, waarde, diens en atmosfeer van restaurante wat hulle besoek het elk ŉ punt uit vyf te gee met die opsie om kommentaar te lewer. Wat Dineplan-resensies ook uniek maak, is dat gebruikers hul bespreking moet nakom om ŉ resensie te kan lewer – wat vals resensies uitskakel. Boaan vanjaar se lys restaurante is Reverie Social Table in Kaapstad. Dié restaurant in Observatory, Kaapstad, word deur sjef en eienaar Julia Hattingh bestuur. Hierdie intieme, 18-sitplek restaurant spesialiseer in ŉ pasgemaakte eetervaring en gebruik die Dineplan-platform sedert Augustus 2016. Reverie Social Table was volgens klante ŉ treffer vanweë atmosfeer, diens en waarde. Die restaurant Good to Gather het die eerste plek ingeneem vir sy kos. Good to Gather, The Table at De Meye, Belly of the Beast en Homespun deur Matt is ook onder die topvyf. Die volledige top-100 lys kan hier gevind word. A post shared by Alēia (@_aleia_sa) “Ons is so opgewonde om so ŉ wonderlike toekenning te ontvang. Ek het nog altyd gesê ons kry die absolute beste gaste by Reverie. Dit is nie net nog ŉ maaltyd nie, jy voer werklike gesprekke,” meen Hattingh. Die Kapenaars is egter nie die enigste klante wat topgehalte kos geniet nie. In die Oos-Kaap word The Hussar Grill in Walmer, Gqeberha, se atmosfeer, diens en waarde ook hoog geag terwyl Gauteng se Morning and Afternoon Tea by Saxon Hotel onder die topdrie vir atmosfeer en diens gelys is. Klante geniet middagete by Black Rabbit in Durban. (Foto: Instagram/Black Rabbit) Die Pretoriase restaurant KOI is ook in dié streek se topdrie restaurante vir atmosfeer en diens. Dié platform het ook die toppresterende Gautengse nuwelinge Lupa Osteria in Little Falls, Insights by Sanctuary Mandela en Alēia verwelkom. Black Rabbit, Skyfall Fine Dining Restaurant en The Beach House, wat ook almal onlangs hul deure oopgemaak het, verteenwoordig die toprestaurante in KwaZulu-Natal. Wynplase soos Stettyn Family Vineyards, Rykaart’s in Stellenbosch en One Park het ook goeie resensies van klante geniet. “Dit is wonderlik om te sien dat ŉ paar kleiner name die topposisies op die lys haal,” sê Paige Errera, bemarkingsbestuurder van Dineplan. Hoewel fynproewersrestaurante groot opslae in die media maak, is alledaagse eetplekke geneig om beter beoordeel te word, met klante wat voel dat hulle meer waarde vir hul geld kry, verduidelik Errera. “Uit die resensies sien ons dat gebruikers se verwagtinge van fynproewersrestaurante hoër is. Terwyl hierdie ondernemings hoër bedryfskoste het en waarskynlik goedkoper is as internasionale restaurante van dieselfde klas, lyk dit of gebruikers hulle strenger as ‘gewone’ eetplekke beoordeel, veral wanneer dit by waarde kom.”